รัฐบาลไทย-ข่าวทำเนียบรัฐบาล-“ครม.” ไฟเขียว กระทรวงแรงงาน ตรวจแรงงานต่างด้าวในสถานประกอบการ พบไม่มีใบอนุญาตทำงานจับขึ้นทะเบียนทันที
วันอังคารที่ 5 ตุลาคม 2564
“ครม.” ไฟเขียว กระทรวงแรงงาน ตรวจแรงงานต่างด้าวในสถานประกอบการ  พบไม่มีใบอนุญาตทํางานจับขึ้นทะเบียนทันที
วันที่ 28 กันยายน 2564 ครม.มีมติเห็นชอบแนวทางการบริหารจัดการการทํางานของคนต่างด้าว 3 สัญชาติ เพื่อสนับสนุนการควบคุมและป้องกันการแพร่ระบาดของโรคโควิดตามที่กระทรวงแรงงานเสนอ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า การแพร่ระบาดของโรคโควิด-19 ในประเทศไทย ปัจจุบันยังตรวจพบผู้ติดเชื้อจํานวนมากทั้งพื้นที่กรุงเทพมหานคร ปริมณฑล และจังหวัดที่เป็นแหล่งอุตสาหกรรมสําคัญ มีโอกาสกระทบต่อสุขภาพและการดํารงชีวิตของประชาชน สภาพเศรษฐกิจและสังคมโดยรวมของประเทศเป็นอย่างมาก ซึ่งจากการลงพื้นที่ของหน่วยงานควบคุมโรค พบแรงงานข้ามชาติทํางานในพื้นที่ดังกล่าวอย่างหนาแน่น ทั้งมีความเสี่ยงต่อการแพร่ระบาดของเชื้อโควิด-19 กระทรวงแรงงาน สํานักงานตรวจคนเข้าเมือง และหน่วยงานควบคุมโรคจึงจําเป็นต้องเข้าตรวจสถานที่ก่อสร้าง สถานประกอบการ โรงงาน และสถานที่ทํางาน ถ้าพบแรงงานข้ามชาติที่ทํางานโดยไม่ได้รับอนุญาตจะได้ให้นายจ้างดําเนินการขออนุญาตทํางานให้กับแรงงานข้ามชาติเพื่อจะได้ทํางานอย่างถูกต้องตามกฎหมาย ได้รับสิทธิ์การคุ้มครองและดูแล ช่วยเหลือตามที่กฎหมายกําหนด ซึ่งจะส่งผลให้การควบคุมและป้องกันโรคมีประสิทธิภาพมากขึ้น กระทรวงแรงงานจึงเสนอแนวทางการบริหารจัดการการทํางานของคนต่างด้าว 3 สัญชาติ (กัมพูชา ลาว และเมียนมา) เพื่อสนับสนุนการควบคุมและป้องกันการแพร่ระบาดของโรคติดเชื้อไวรัสโคโรนา 2019 ต่อที่ประชุมคณะรัฐมนตรี ซึ่งได้มีมติเห็นชอบตามที่เสนอ
“พล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ห่วงใยสถานการณ์การแพร่ระบาดในกลุ่มแรงงานอย่างยิ่ง ท่านกําชับกระทรวงแรงงาน และหน่วยงานที่เกี่ยวข้อง บูรณาการร่วมกันควบคุมและป้องกันการแพร่ระบาดของโรคไม่ให้การระบาดแพร่กระจายเป็นวงกว้างสู่พื้นที่อื่นๆ เพื่อเร่งแก้ไขและบรรเทาสถานการณ์ฉุกเฉินให้คลี่คลายลงโดยเร็วที่สุด
กระทรวงแรงงานจึงมอบหมายกรมการจัดหางานเตรียมแนวทางดําเนินการ ดังนี้
1.เข้าตรวจสถานที่ก่อสร้าง สถานประกอบการ โรงงาน และสถานที่ทํางาน เพื่อให้คําแนะนําการปฏิบัติตนตามมาตรการทางสาธารณสุขแก่นายจ้างและแรงงานข้ามชาติ เป็นระยะเวลา 30 วัน
2. หากตรวจพบแรงงานข้ามชาติ ที่เป็นกลุ่มเป้าหมาย เจ้าหน้าที่จะถ่ายภาพแรงงานข้ามชาติ พร้อมทําประวัติเบื้องต้น และให้นายจ้างกรอกแบบคําขออนุญาตทํางานแทนคนต่างด้าว พร้อมจัดเตรียมเอกสารหรือหลักฐานตามที่ระบุไว้ในแบบคําขอให้ครบถ้วน
3.นัดหมายนายจ้างยื่นคําขออนุญาตทํางานแทนคนต่างด้าว รวมทั้งชําระค่ายื่นคําขอฉบับละ 100 บาท และค่าธรรมเนียมการอนุญาตทํางาน ตามที่กฎหมายกําหนด ณ สํานักงานจัดหางานจังหวัด หรือสํานักงานจัดหางานกรุงเทพมหานครพื้นที่ 1 – 10 ที่เป็นที่ตั้งของสถานที่ทํางานของแรงงานข้ามชาติ ภายใน 3 วันทําการ หลังจากนั้นเจ้าหน้าที่จะออกใบเสร็จรับเงินและใบรับคําขออนุญาตทํางานแทนคนต่างด้าว เพื่อให้แรงงานข้ามชาติใช้เป็นหลักฐานแทนใบอนุญาตทํางานจนกว่าจะได้รับใบอนุญาตทํางาน ซึ่งใบอนุญาตทํางานสามารถใช้ได้ถึงวันที่ 13 ก.พ. 66 ” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า คนต่างด้าวที่ได้รับใบอนุญาตทํางานจากกรมการจัดหางานแล้ว ให้ดําเนินการขึ้นทะเบียนเป็นผู้ประกันตน/ซื้อประกันสุขภาพ ในกิจการที่อยู่ในระบบประกันสังคมระหว่างรอสิทธิประกันสังคมต้องซื้อประกันสุขภาพตามที่กระทรวงสาธารณสุขกําหนด หรือซื้อประกันสุขภาพกับบริษัทประกันภัยเป็นระยะเวลา 4 เดือน (อัตราเบี้ยประกันขึ้นอยู่กับบริษัทประกันภัย) ตรวจโรคต้องห้าม 6 โรค จัดเก็บอัตลักษณ์บุคคล และจัดทําหรือปรับปรุงทะเบียนประวัติ ภายในวันที่ 31 มีนาคม 2565 มิเช่นนั้น การอนุญาตให้ทํางานและการอนุญาตให้อยู่ในราชอาณาจักรจะสิ้นสุดลง ทั้งนี้ เมื่อดําเนินการครบทุกขั้นตอนแล้ว กรณีถือหนังสือเดินทางหรือเอกสารใช้แทนหนังสือเดินทางที่มีอายุเหลือไม่น้อยกว่าวันที่ 13 ก.พ. 66 ให้ไปดําเนินการขอรับการตรวจลงตราอนุญาตให้อยู่ในราชอาณาจักรเป็นการชั่วคราวภายในวันที่ 1 ส.ค. 65 กรณีหนังสือเดินทางฯมีอายุเหลือน้อยกว่าวันที่ 13 ก.พ. 66 หรือไม่มีหนังสือเดินทางฯ ให้ไปดําเนินการให้ได้มาซึ่งหนังสือเดินทางฯเล่มใหม่ และดําเนินการขอรับการตรวจลงตราและอนุญาตให้อยู่ในราชอาณาจักรเป็นการชั่วคราว ภายในวันที่ 1 ส.ค. 65 เช่นกัน ซึ่งทั้งหมดจะได้รับอนุญาตให้อยู่ในราชอาณาจักรเป็นการชั่วคราวถึงวันที่ 13 ก.พ. 66 แต่หากไม่สามารถดําเนินการภายในกําหนด การอนุญาตทํางานและอยู่ในราชอาณาจักรจะสิ้นสุดลงในวันที่ 1 ส.ค. 65
นายไพโรจน์ กล่าวต่อไปว่า สําหรับคนต่างด้าวตามมติครม.เมื่อวันที่ 29 ธ.ค. 63 ที่จัดเก็บอัตลักษณ์ บุคคล และนายจ้างได้ยื่นคําขออนุญาตทํางานแทนคนต่างด้าว (บต. 48) ผ่านระบบอิเล็กทรอนิกส์ พร้อมทั้งชําระค่ายื่นคําขอและค่าธรรมเนียมการอนุญาตทํางาน ภายในวันที่ 13 ก.ย. 64 ที่ผ่านมา กรมการจัดหางานจะออกใบอนุญาตทํางานให้กับคนต่างด้าว โดยอนุญาตทํางานถึงวันที่ 13 ก.พ. 66 โดยคนต่างด้าวที่ยังดําเนินการไม่ครบทุกขั้นตอนภายในกําหนด เพราะมาตรการงดการให้บริการชั่วคราว หรือการจํากัดจํานวนผู้มาใช้บริการ ให้ดําเนินการตรวจโรคต้องห้าม 6 โรค ภายใน 18 ต.ค. 64 และทําบัตรประจําตัวคนซึ่งไม่มีสัญชาติไทย (บัตรชมพู) ไม่เกินวันที่ 31 มี.ค. 65 และในระหว่างที่ยังไม่ได้รับใบอนุญาตทํางานให้ใช้ใบเสร็จรับเงินและใบรับคําขอดังกล่าวเสมือนใบอนุญาตทํางาน เพื่อเป็นหลักฐานแทนใบอนุญาตทํางานจนกว่าจะได้รับใบอนุญาตทํางาน
หากนายจ้าง/สถานประกอบการ หรือคนต่างด้าวต้องการข้อมูลเพิ่มเติม สามารถสอบถามได้ที่สํานักงานจัดหางานกรุงเทพมหานครพื้นที่ 1-10 หรือสํานักงานจัดหางานจังหวัดทุกจังหวัด ที่เป็นที่ตั้งของสถานประกอบการ หรือที่สายด่วนกระทรวงแรงงาน โทร. 1506 กด 2 กรมการจัดหางาน หรือสายด่วนกรมการจัดหางาน โทร. 1694 ซึ่งมีการจัดล่ามในภาษากัมพูชา เมียนมา และอังกฤษ ให้บริการข้อมูลข่าวสาร และแนะนําวิธีการดําเนินการ